Coordinació de l'activitat: Direcció General del Transport Terrestre (Departament de Política Territorial i Obres Públiques)
Altres participants: Autoritat Territorial de la Mobilitat (ATM) del Camp de Tarragona i els operadors de ferrocarril, autobusos urbans i interurbans vinculats.
Període: del 14 de març de 2008 al 31 de desembre de 2008
Suport a la taula tècnica d'integració tarifària basat en la targeta intel·ligent sense contacte.
Actualment la tecnologia de validació que s'utilitza a la Regió Metropolitana de Barcelona (RMB) és el títol de transport amb banda magnètica.
Per a l'ampliació de la integració tarifària al Camp de Tarragona, que ara es posa en marxa, s'ha determinat que s'utilitzarà tecnologia xip sense contacte atès que la banda magnètica és una tecnologia que està al final de la seva vida útil i té uns costos de manteniment elevats.
El projecte consisteix en la definició de les especificacions tècniques del maquinari per a la implantació del sistema de validació i venda (SVV) basat en targeta intel·ligent sense contacte (TSC) en els operadors de ferrocarril, autobusos urbans i autobusos interurbans del consorci del Camp de Tarragona que encara no disposen de tecnologia compatible amb la requerida per a la implementació de la integració tarifària dels serveis de transport públic a l'àmbit del consorci.
El projecte també inclou l'assessorament als operadors en els aspectes tecnològics que requereixen els processos d'integració tarifària dels diferents consorcis.
Els consorcis del Camp de Tarragona, Lleida, Girona i Bages, a més de l'ATM de l'RMB, tenen la finalitat de constituir l'ens mitjançant el qual les administracions puguin exercir d'una manera mancomunada les seves competències en matèria de transport públic de viatgers.
El Consorci del Transport Públic del Camp de Tarragona és un consorci interadministratiu de caràcter voluntari, constituït el 2003, al qual es poden adherir totes les administracions titulars de serveis públics de transport col·lectiu que pertanyin a l'àmbit format per les comarques de l'Alt Camp, el Baix Camp i el Tarragonès i que contribueixin al finançament dels transports de la seva competència, almenys, en un 50%.
El Consorci del Transport Públic del Camp de Tarragona actualment està integrat per la Generalitat de Catalunya, mitjançant el Departament de Política Territorial i Obres Públiques, i els ajuntaments de Tarragona, Reus, Valls, Cambrils, Salou i Vila-seca.
L'objectiu d'elaborar aquestes especificacions tècniques és garantir l'homogeneïtat del material que adquireixin els operadors i la seva compatibilitat amb els futurs sistemes d'ajuda a l'explotació (SAE) i sistemes d'informació a la persona usuària (SIU) que es volen implantar.
Les especificacions tècniques del maquinari abasta els equips següents: consola de taquillatge amb validadora de targetes sense contacte integrada; validadores autònomes; equips de personalització i consulta de targetes per als centres d'atenció al client; terminals portàtils d'inspecció, consulta, venda i validació; i terminals de consulta de saldo embarcats i exteriors (Sistema Central de Gestió de l'operador).
Productes derivats/aportació i beneficiaris:
Implantació de nous mitjans de pagament i recàrrega de títols de transport que incorporen les noves tecnologies de seguretat mantenint la necessària compatibilitat tecnològica dels sistemes per avançar cap a la integració tarifària a tot Catalunya a l'any 2012.
Aquesta tecnologia permetrà fer proves d'establiment de polítiques tarifàries complexes amb més velocitat de validació.